b'\n_START_ARTICLE_\nYrj\xc3\xb6 Kouti\n_START_PARAGRAPH_\nYrj\xc3\xb6 Leo Kouti (vuoteen 1951 Kankaanp\xc3\xa4\xc3\xa4, 16. elokuuta 1903 Helsinki  \xe2\x80\x93 10. helmikuuta 1978 Helsinki) oli suomalainen  toimittaja, radiotoimittaja, tietokirjailija, elokuvaaja, viestint\xc3\xa4alan toimija ja rakennusalan vaikuttaja. H\xc3\xa4nen vanhempansa olivat Kauhavalta kotoisin olevat kirvesmies Elias Kankaanp\xc3\xa4\xc3\xa4 ja Matilda Kankaanp\xc3\xa4\xc3\xa4. H\xc3\xa4n solmi 1950 avioliiton Pirkko Tuulikki Jokelan (1929\xe2\x80\x932009) kanssa, josta liitosta h\xc3\xa4nell\xc3\xa4 on kaksi lasta: Ilkka Tapani (1951\xe2\x80\x932011) ja Satu Elina (s. 1956).\n_START_SECTION_\nKoulutus\n_START_PARAGRAPH_\nKouti suoritti Yhteis\xc2\xadkunnallisessa korkeakoulussa valtio-opin, kansainv\xc3\xa4lisen politiikan, sanomalehtiopin ja teknisen tutkinnon opintoja. Vuodesta 1932 h\xc3\xa4n toimi erilaisissa liike-el\xc3\xa4m\xc3\xa4n piiriin kuuluvissa tuonti- ja vientiteht\xc3\xa4viss\xc3\xa4.\n_START_SECTION_\nToimittaja\n_START_PARAGRAPH_\nYleisradion vapaana toimittajana Kouti (Kankaanp\xc3\xa4\xc3\xa4) ty\xc3\xb6skenteli vuosina 1936\xe2\x80\x931948. H\xc3\xa4n toimi my\xc3\xb6s Asuntopolitiikka-lehden p\xc3\xa4\xc3\xa4toimittajana ja useiden muiden lehtien kirjeenvaihtajana ja kirjoitti artikkeleita muun muassa Suomen raittiusravintoloiden ja -hotellien p\xc3\xa4\xc3\xa4-\xc3\xa4\xc3\xa4nenkannattajaan Kunto-lehteen.\n_START_SECTION_\nMinisteri\xc3\xb6n tiedottaja\n_START_PARAGRAPH_\nVuosina 1944\xe2\x80\x931949 h\xc3\xa4n toimi Kulkulaitosten ja yleisten t\xc3\xb6iden ministeri\xc3\xb6n tiedotussihteerin\xc3\xa4 ty\xc3\xb6voima-asiain osastolla ja vuodesta 1946 my\xc3\xb6s rakennusasiain osaltolla (KYMRO). Ministeri\xc3\xb6n alaisena virastona toimi silloin muun muassa asuntorakennustuotannon valtuuskunta eli Arava.\n_START_SECTION_\nToiminta tiedotusmiehet ry:ss\xc3\xa4\n_START_PARAGRAPH_\nKouti oli  Tiedotusmiehet-yhdistyksen perustajaj\xc3\xa4sen (my\xc3\xb6hemmin kunniaj\xc3\xa4sen) ja toimi sen ensimm\xc3\xa4isen\xc3\xa4 puheenjohtajana vuosina 1947\xe2\x80\x931951. Tiedotusmiehet oli ensimm\xc3\xa4inen Eurooppaan perustettu viestint\xc3\xa4alan j\xc3\xa4rjest\xc3\xb6.\n_START_SECTION_\nMuita teht\xc3\xa4vi\xc3\xa4 tiedottajana\n_START_PARAGRAPH_\nYrj\xc3\xb6 Kouti toimi oman toimen ohella muun muassa vuosina 1949\xe2\x80\x931950 talousneuvoston tiedotussihteerin\xc3\xa4 ja vuosina 1951\xe2\x80\x931953 valtion taloudellisen tiedotustoimikunnan j\xc3\xa4senen\xc3\xa4. H\xc3\xa4nen kuului j\xc3\xa4senen\xc3\xa4 useisiin muihinkin valtiohallinnon asettamiin asunto- ja rakennusalaa k\xc3\xa4sitelleisiin komiteoihin ja toimikuntiin. H\xc3\xa4n oli lis\xc3\xa4ksi mukana suunnittelemassa ja toteuttamassa lukuisia valtakunnallisia rakennus- ja asuntoalan kampanjoita vuosina 1941\xe2\x80\x931950.\n_START_SECTION_\nV\xc3\xa4est\xc3\xb6liiton toimistop\xc3\xa4\xc3\xa4llikk\xc3\xb6 ja Aravan kehitys\n_START_PARAGRAPH_\nKouti oli V\xc3\xa4est\xc3\xb6liiton asuntoasiain toimiston toimistop\xc3\xa4\xc3\xa4llikk\xc3\xb6n\xc3\xa4 vuosina 1949\xe2\x80\x931952. H\xc3\xa4n oli sodanj\xc3\xa4lkeisin\xc3\xa4 vaikeina, valtavan asuntopulan vuosina mukana Aravan eli valtion asunto\xc2\xadrahoitus\xc2\xadj\xc3\xa4rjestelm\xc3\xa4n kehitt\xc3\xa4misess\xc3\xa4. Aravaj\xc3\xa4rjestelm\xc3\xa4 saatiin k\xc3\xa4ytt\xc3\xb6\xc3\xb6n vuonna 1949. Tilanteen vakavuutta kuvasi se, ett\xc3\xa4 laki aravaj\xc3\xa4rjestelm\xc3\xa4st\xc3\xa4 saatiin valmiiksi lopulta vain kolmessa kuukaudessa. V\xc3\xa4est\xc3\xb6liiton vuosinaan Koutin keskeisi\xc3\xa4 ja t\xc3\xa4rkeimpi\xc3\xa4 ty\xc3\xb6teht\xc3\xa4vi\xc3\xa4 oli vaikuttaa puutarhakaupunki Tapiolan rakentamisen liikkeellel\xc3\xa4ht\xc3\xb6\xc3\xb6n.\n_START_SECTION_\nAsuntos\xc3\xa4\xc3\xa4ti\xc3\xb6 ja Tapiola\n_START_PARAGRAPH_\nVuonna 1951 V\xc3\xa4est\xc3\xb6liitto osti Hagalundin kartanonomistaja Arne Grahnilta Tapiolan maa-alueet itselleen, yhteens\xc3\xa4 238 hehtaaria. Sen j\xc3\xa4lkeen perustettiin Asuntos\xc3\xa4\xc3\xa4ti\xc3\xb6, jolle V\xc3\xa4est\xc3\xb6liitto sitten myi kyseiset maat. Asuntos\xc3\xa4\xc3\xa4ti\xc3\xb6 toimi sitten Tapiolan infrastruktuurin rakennuttajana eli rakensi muun muassa kadut, viem\xc3\xa4ri- ja vesijohtoverkostot, Suomen ensimm\xc3\xa4isen alueellisen kaukol\xc3\xa4mp\xc3\xb6laitoksen ja viheralueet. Varsinaiset asuinrakennukset rakennuttivat yksitt\xc3\xa4iset asunto-osakeyhti\xc3\xb6t tai muut asuntorakennusalan toimijat. S\xc3\xa4\xc3\xa4ti\xc3\xb6n perustajaj\xc3\xa4seni\xc3\xa4 olivat V\xc3\xa4est\xc3\xb6liitto, Mannerheimin lastensuojeluliitto, Suomen Ammattiyhdistysten Keskusliitto (SAK), Vuokralaisten keskusliitto, Suomen siviili- ja asevelvollisuusinvalidien liitto ja Virkamiesliitto. Arava oli laajasti k\xc3\xa4yt\xc3\xb6ss\xc3\xa4 rahoitusmuotona Tapiolaa rakennettaessa. Kun Tapiola vuoteen 1952 menness\xc3\xa4 siirtyi toteutusvaiheeseen, niin suurin osa Yrj\xc3\xb6 Koutille asetetuista tavoitteista V\xc3\xa4est\xc3\xb6liitossa t\xc3\xa4ll\xc3\xa4 sektorilla oli toteutunut. N\xc3\xa4it\xc3\xa4 tavoitteita on k\xc3\xa4sitelty muun muassa kirjassa Koti vaiko kasarmi lapsillemme, jonka on kirjoittanut V\xc3\xa4est\xc3\xb6liiton silloinen toiminnanjohtaja Heikki von Hertzen vuonna 1946.\n_START_SECTION_\nPuutalo Oy\n_START_PARAGRAPH_\nKouti toimi Puutalo Oy:n myynninedist\xc3\xa4mistoimiston toimisto- ja tiedotusp\xc3\xa4\xc3\xa4llikk\xc3\xb6n\xc3\xa4 vuosina 1952\xe2\x80\x931955. Suomen puutaloteollisuuden uudelleen organisoinnin yhteydess\xc3\xa4 vuonna 1955 h\xc3\xa4n jatkoi samoissa teht\xc3\xa4viss\xc3\xa4 myyntiyhdistys Puutalo ry:n palvelukseessa, vuosina 1962\xe2\x80\x931968 h\xc3\xa4n toimi lis\xc3\xa4ksi markkinointiin ja myynninedist\xc3\xa4miseen liityviss\xc3\xa4 suhdetoimintateht\xc3\xa4viss\xc3\xa4.\n_START_SECTION_\nAineiston tuottaja Enso-Gutzeitin palveluksessa\n_START_PARAGRAPH_\nKouti ty\xc3\xb6skenteli Enso-Gutzeit Oy:n markkinointip\xc3\xa4\xc3\xa4llikk\xc3\xb6n\xc3\xa4 vuosina 1968\xe2\x80\x931976. Lis\xc3\xa4ksi h\xc3\xa4n on kirjoittanut tai toimittanut useita puu\xc2\xadtalo\xc2\xadrakennus\xc2\xadalan kirjoja ja ollut k\xc3\xa4sikirjoittajana, kuvaajana ja tuottajana lukuisissa alan mainos-, markkinointi- ja opetus\xc2\xadelo\xc2\xadkuvissa; n\xc3\xa4ist\xc3\xa4 useita on tehty yhteisty\xc3\xb6ss\xc3\xa4 elokuvaaja Osmo Harkimon kanssa. H\xc3\xa4n veti my\xc3\xb6s 1960- ja 1970-luvuilla lukuisia Rautian talomestarikursseja.\n_START_SECTION_\nHelsingin ilmasuojelun toimistop\xc3\xa4\xc3\xa4llikk\xc3\xb6 jatkosodassa\n_START_PARAGRAPH_\nJatkosodan aikana Yrj\xc3\xb6 Kouti toimi Helsingin ilmasuojelukeskuksen S\xc3\xb6rn\xc3\xa4isten teollisuuslohkon toimistop\xc3\xa4\xc3\xa4llikk\xc3\xb6n\xc3\xa4. H\xc3\xa4n oli sotilasarvoltaan kersantti, vaikkakin suoritti varusmiespalveluksensa merivoimissa. Kouti toimi my\xc3\xb6s Mannerheimin lastensuojeluliitossa. H\xc3\xa4n oli vuonna 1940 perustetun K\xc3\xa4pyl\xc3\xa4-Seuran ensimm\xc3\xa4inen puheenjohtaja. H\xc3\xa4n my\xc3\xb6s asui suuren osan el\xc3\xa4m\xc3\xa4st\xc3\xa4\xc3\xa4n perheens\xc3\xa4 kanssa K\xc3\xa4pyl\xc3\xa4ss\xc3\xa4.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKoutin harrastuksiin kuuluivat muun muassa valokuvaus ja elokuvaus, jossa h\xc3\xa4n k\xc3\xa4ytti jo 1950-luvulla Suomessa silloin viel\xc3\xa4 melko harvinaista 16 mm:n v\xc3\xa4rielokuvatekniikkaa. Ty\xc3\xb6ss\xc3\xa4 tehdyt elokuvat olivat l\xc3\xa4hes kaikki \xc3\xa4\xc3\xa4nielokuvia.'